En Manitou-truck blev efterladt efter et indbrud i Aalestrup.

Tyve var tidligt onsdag morgen på spil ved virksomheden Fjelsø Enterprise på Testrupvej i Aalestrup, hvor de forsøgte at stikke af med en stor last tromler med stålspåner og kobberplader. Men indbruddet gik ikke helt efter planen. Tyvene ankom i en mørk firehjulstrækker med trailer og en truck til at laste de store tromler. Men de blev opdaget af en medarbejder på en virksomhed ved siden af Fjelsø Enterprise og fik pludselig travlt med at komme væk. I skyndingen tabte de to tromler med jernspåner fra traileren, så spånerne blev spredt over et større vejstykker. Og den truck, de havde brugt til at laste med, glemte de på pladsen. Politiet formoder, at trucken er stjålet et andet sted og efterlyser derfor ejeren. Trucken er af mærket Manitou, og kender man noget til den, bedes man kontakte Nordjyllands Politi på telefon 114. Indtil videre er trucken blevet fragtet til politiets opbevaringsplads. Falck har ondag morgen været i gang med at fjerne jernspånerne fra vejen med kost og skovl. Vagtchef Karsten Højrup Kristensen oplyser, at der i øjeblikket ikke er noget signalement af gerningsmændene.